Παναθηναϊκός Α.Ο. ΑμεΑ

Ο **Παναθηναϊκός Α.Ο. ΑμεΑ** (επισημη ονομασία: Αθλητικός Όμιλος "Παναθηναϊκός ΑμεΑ") ιδρύθηκε στα τέλη του 2018 με σκοπό τη δραστηριοποίηση σε αθλήματα για άτομα με αναπηρία. Το πρώτο τμήμα που δημιουργήθηκε ήταν αυτό της καλαθοσφαίρισης με αμαξίδιο που τη σεζόν 2018-19 αγωνίστηκε στην Α2 κατηγορία του 22ου Πανελλήνιου πρωταθλήματος της Ο.Σ.Ε.Κ.Α.

## Ίδρυση
Σε συνεδρίαση του Δ.Σ. του Παναθηναϊκού τον Δεκέμβριο του 2018, αποφασίστηκε η ίδρυση του νέου σωματείου με την ονομασία *Παναθηναϊκός Α.Ο. ΑμεΑ*. Πρώτο τμήμα που θα συσταθεί ορίστηκε να είναι της καλαθοσφαίρισης με αμαξίδιο, με σκοπό στο μέλλον να δημιουργηθούν και άλλα αθλήματα, όπως ξιφασκία και σκοποβολή. Η ανακοίνωση ίδρυσης πρωτοδημοσιεύτηκε στα μέσα ενημέρωσης στις 3 Δεκεμβρίου 2018, ημερομηνία που συνέπιπτε με την παγκόσμια ημέρα ατόμων με αναπηρία. Ο Σύλλογος παράλληλα έκανε κάλεσμα σε όσους ενδιαφέρονται να το στελεχώσουν.

Στις 10 Απριλίου του 2019 ανακοινώθηκε η ίδρυση του τμήματος ξιφασκίας με αμαξίδιο. Στις 14 Μαΐου ιδρύθηκε το τμήμα Σκοποβολής ΑμεΑ. Στις 4 Ιουλίου του 2019 ακολούθησε η ίδρυση του τέταρτου τμήματος, της κολύμβησης ΑμεΑ. Στις 18 Σεπτεμβρίου του 2019 ο Σύλλογος ανακοίνωσε την έναρξη δοκιμαστικών για το τμήμα ΑμεΑ της τοξοβολίας.  Στον 37ο Μαραθώνιο Αθηνών, τον Νοέμβριο του 2019, έκανε το ανεπίσημο αγωνιστικό του ντεμπούτο το τμήμα ποδηλασίας. Στις 14 Δεκεμβρίου του 2019 ανακοινώθηκε η δημιουργία τμήματος επιτραπέζιας αντισφαίρισης. Στις 27 Δεκεμβρίου του 2019 ανακοινώθηκε επίσημα η δημιουργία τμήματος ποδηλασίας.

Στις 20 Ιανουαρίου του 2020 ανακοινώθηκε η δημιουργία τμήματος άρσης βαρών σε πάγκο, με πρώτο αθλητή του τμήματος τον χρυσό Παραολυμπιονίκη Παύλο Μάμαλο και προπονητή τον Κώστα Σαλπιγγίδη. Στις 24 Ιουλίου 2020 ανακοινώθηκε η δημιουργία ποδοσφαιρικής ομάδας αποτελούμενη από αθλητές με ακρωτηριασμό, η οποία θα συμμετάσχει στο πρώτο αναπτυξιακό πρωτάθλημα που θα διεξαχθεί στην Ελλάδα. Στις 27 Οκτωβρίου 2020 ανακοινώθηκε ότι ο Θοδωρής Μωραΐτης είναι ο πρώτος αθλητής που θα συμμετάσχει στο Παρατρίαθλο, έχοντας στο πλευρό του τους προπονητές: κολύμβησης Παναγιώτη Παϊπέτη, στίβου Νότη Παπούλια και ποδηλασίας Κώστα Γκρέκα.

Στις 16 Οκτωβρίου 2021 ανακοινώθηκε η δημιουργία τμήματος παρακανόε με προπονητή τον Βαγγέλη Μήτσουρα από την Ιθάκη και πρώτους αθλητές τους: Σπύρο Σπαθή, Χρήστο Μαρτσάκη και Τάσο Μπούτη. Στις 19 Οκτωβρίου του ίδιου έτους ανακοινώθηκε η ίδρυση τμήματος χορού με αμαξίδιο, με προπονήτρια τη Φιλίππα Ζώγα.
Ο ΠΑΟ κατέλαβε την 6η θέση, ανάμεσα σε 89 σωματεία, στη γενική βαθμολαγία της ΕΑΟΜ ΑΜΕΑ για το 2021.

## Τμήματα
Ο Παναθηναϊκός Α.Ο. ΑμεΑ έχει ιδρύσει μέχρι σήμερα 27 τμήματα για αντίστοιχα αθλήματα, εκ των οποίων τα 18 είναι παραολυμπιακά (εξαιρούνται το ποδόσφαιρο ακρωτηριασμένων, το σκάκι τυφλών, ο χορός με αμαξίδιο, η καλαθοσφαίριση για άτομα με νοητική αναπηρία και τα αθλήματα νεφροπαθών και μεταμοσχευμένων). 

ΑΟΝΜ = Αθλητική Ομοσπονδία Νεφροπαθών & Μεταμοσχευμένων

## Τμήμα καλαθοσφαίρισης με αμαξίδιο
Ο πρώτος φιλικός αγώνας στην ιστορία του τμήματος δόθηκε στις 25 Φεβρουαρίου 2019 απέναντι στον Π.Α.Σ.Κ.Α., ομάδα της Α1, χωρίς να κρατηθεί σκορ.

Ο πρώτος επίσημος αγώνας στην ιστορία του τμήματος δόθηκε στις 2 Μαρτίου 2019 απέναντι στον Ήφαιστο, στο κλειστό γυμναστήριο Παναγίας Αλεξιώτισσας της Πάτρας. Το τμήμα σημείωσε την παρθενική του νίκη με σκορ 43–67, παρουσία φιλάθλων του από την Αχαϊκή πρωτεύουσα. Η ομάδα του Παναθηναϊκού κατέλαβε τη δεύτερη θέση στο πρωτάθλημα της Α2 και διεκδίκησε σε αγώνες μπαράζ την άνοδο του στην Α1, κάτι που πέτυχε με αντίπαλο τον Π.Α.Σ.Κ.Α.. To 2019 κατέκτησε το τουρνουα Mercedes.

Στις 15 Φεβρουαρίου 2020 ο Παναθηναϊκός έκανε το ντεμπούτο του στην Α1 για πρώτη φορά στην ιστορία του, αντιμετωπίζοντας τον Άρη στο Αλεξάνδρειο. Ο αγώνας ακολούθησε αυτόν του πρωταθλήματος μπάσκετ ανδρών, επίσης μεταξύ του Άρη και του Παναθηναϊκού. Οι πράσινοι ήταν νικητές της αναμέτρησης με σκορ 47–71, με πρώτους σκόρερ τους Νέλσον με 34 και Μαρτσάκη με 23.

Ο Παναθηναϊκός ξεκίνησε τα πρωταθλήματα του 2020 και 2021 με στόχο τη διάκριση, όμως αυτά διεκόπησαν νωρίς λόγω της πανδημίας του Κορωνοϊού. Το 2022 είχε την πρώτη του ολοκληρωμένη παρουσία στην Α1. Αρχικά κατέκτησε την πρώτη θέση στην κανονική περίοδο και συμμετείχε στο φάιναλ φορ που διεξήχθη στο Ηράκλειο Κρήτης. Εκεί επικράτησε του Άτλαντα με 74–44 και του Μεγάλου Αλεξάνδρου Θεσσαλονίκης με 70–53 και κατέκτησε το πρωτάθλημα. Αργότερα κατέκτησε και το πρώτο κύπελλο στην ιστορία του, επικρατώντας της ομάδας της Δωδεκανήσου με 74–53 στον τελικό της Λάρισας. Ο Παναθηναϊκός έφτασε στο νταμπλ με μεγάλους πρωταγωνιστές τους Νέλσον Σανς (mvp πρωταθλήματος) και Ζακ Μπλερ (mvp κυπέλλου). Το Νοέμβριο του 2022 κατέκτησε και το Σούπερ Καπ κερδίζοντας και πάλι την ομάδα της Δωδεκανήσου.

Την περίοδο 2022-23 δεν κατάφερε να κατακτήσει κάποιον τίτλο, χάνοντας πρωτάθλημα και κύπελλο με ήττα στον ημιτελικό. 

Την περίοδο 2023-24 αναδείχθηκε πρωταθλητής για δεύτερη φόρα, δίχως μάλιστα να ηττηθεί, αλλά και κυπελλούχος.

### Σύνθεση ομάδας

* (αμ) αρτιμελής

### Περίοδοι

### Ευρωπαϊκές διοργανώσεις
Τον Απρίλιο του 2023 η ομάδα μπάσκετ με αμαξίδιο του Παναθηναϊκού πέτυχε την πρώτη ευρωπαϊκή νίκη στην ιστορία της, εναντίον της βρετανικής Plymouth Fusion με 77–62, στο πλαίσιο του 2ου ομίλου του προκριματικού τουρνουά του Eurocup.  Ακολούθησε και δεύτερη νίκη εναντίον της ελβετικής Rolling Rebels RCSG με 55–67,  ενώ ηττήθηκε από τις ισπανικές Μούρθια και Λεγανές.

## Τμήμα ξιφασκίας με αμαξίδιο
Το τμήμα ξιφασκίας με αμαξίδιο συμμετείχε στο πανελλήνιο πρωτάθλημα του 2019. Ο αθλητής του Παναθηναϊκού Απόστολος Δαβής, κατέκτησε το χάλκινο μετάλλιο στο ξίφος ασκήσεως, το οποίο αποτέλεσε και το πρώτο μετάλλιο στην ιστορία του ΠΑΟ ΑμεΑ.

Στις 25 Αυγούστου 2021, ο ξιφομάχος του Παναθηναϊκού Πάνος Τριανταφύλλου έγραψε ιστορία, καθώς κατέκτησε το πρώτο μετάλλιο του Συλλόγου σε Παραολυμπιακούς αγώνες στη σπάθη Β.

Την 11η Δεκεμβρίου 2021, ο Παναθηναϊκός κέρδισε το Πρωτάθλημα Ελλάδος στη Γενική Βαθμολογία που διεξάχθηκε στην Πανεπιστημιούπολη του Άλσους Αιγάλεω.

Τον Ιούλιο του 2022 ο Παναθηναϊκός κατέκτησε και πάλι το Πρωτάθλημα Ελλάδας.

Την 1η Απριλίου 2023, ο Παναθηναϊκός κατέκτησε το Πρωτάθλημα Ελλάδας Ανδρών-Γυναικών με 5 χρυσά, 4 αργυρά και 4 χάλκινα μετάλλια.

Τον Απρίλιο του 2024, ο Παναθηναϊκός κατέκτησε το τέταρτο συνεχόμενο Πανελλήνιο Πρωτάθλημα. 

## Τμήμα ποδηλασίας
Στις 10 Νοεμβρίου 2019 ο Νίκος Ρούσσος, με καταγωγή από τη Σύρο, έγινε ο πρώτος αθλητής ΑμεΑ του Παναθηναϊκού που διένυσε τον Αυθεντικό Μαραθώνιο της Αθήνας με ειδικό τρίτροχο αμαξίδιο, τερματίζοντας σε χρόνο 3:55.00.

Την 1η Αυγούστου του 2021, ο Παναθηναϊκός κατέκτησε το πρώτο του πρωτάθλημα Ελλάδος στην Ποδηλασία Πίστας ΑμΕΑ που διοργανώθηκε στο κλειστό ποδηλατοδρόμιο του ΟΑΚΑ, κερδίζοντας τέσσερα χρυσά μετάλλια και δύο χάλκινα.

## Τμήμα ποδοσφαίρου ακρωτηριασμένων
Στις 27 Ιουνίου του 2021 η ομάδα του ΠΑΟ κατέκτησε τον πρώτο επίσημο τίτλο της στο ποδόσφαιρο ακρωτηριασμένων κατακτώντας το διασυλλογικό κύπελλο ανάπτυξης που διοργάνωσε η ΕΟΠ ΑμεΑ. Στις 14 Μαΐου 2022 κατέκτησε και το πρώτο Πανελλήνιο πρωτάθλημα. Στις 28 Σεπτεμβρίου 2024 κατέλαβε την δεύτερη θέση στο δεύτερο Πανελλήνιο πρωτάθλημα ( πρωταθλητής ο Ηρόδικος Κομοτηνής ).  Στις 31 Μαϊου 2025 ήταν φιναλίστ στον τελικό Κυπέλλου Ελλάδος ( ηττήθηκε 2-3 απ' τον Ηρόδικο Κομοτηνής ). 

## Τμήμα κολύμβησης
Στις 17 και 18 Οκτωβρίου του 2020 ο Παναθηναϊκός συμμετείχε για πρώτη φορά στην ιστορία του στο πανελλήνιο πρωτάθλημα κολύμβησης ΑμΕΑ με τον αθλητή Θοδωρή Μωραΐτη.

Στο επόμενο πρωτάθλημα στις αρχές Ιουλίου του 2021, ο ΠΑΟ έχοντας περισσότερες συμμετοχές με τους αθλητές Δρακόπουλο, Μωραΐτη, Ανέστη και Γρατσώνη, κατάφερε να πετύχει την υπέρβαση κατακτώντας 5 μετάλλια (1 χρυσό, 2 ασημένια και 2 χάλκινα).

## Τίτλοι
**Μπάσκετ με αμαξίδιο:**
* **2** Πρωταθλήματα Ελλάδας: 2022, 2024
* **3** Κύπελλα Ελλάδας: 2022, 2024, 2025
* **1** Σούπερ Καπ Ελλάδας: 2022

**Ποδόσφαιρο ακρωτηριασμένων:** 
* **1** Διασυλλογικό Κύπελλο ανάπτυξης: 2021
* **1** Πρωτάθλημα Ελλάδας: 2022

**Ποδηλασία:**
* **3** Πρωταθλήματα Ελλάδας πίστας ανδρών ΑμεΑ: 2021, 2024, 2025
* **1** Πρωτάθλημα Ελλάδας δρόμου αντοχής ομαδικό ανδρών ΑμεΑ: 2024 

**Ξιφασκία με αμαξίδιο:**
* **5** Πρωταθλήματα Ελλάδας γενικής βαθμολογίας ανδρών και γυναικών: 2021, 2022, 2023, 2024, 2025

**Σκοποβολή:**
* **2** Πρωταθλήματα Ελλάδας γενικής βαθμολογίας ανδρών και γυναικών: 2024, 2025

## Παραπομπές


## Εξωτερικοί σύνδεσμοι
* Το επίσημο site του σωματείου Παναθηναϊκός Α.Ο. ΑμεΑ
* Επίσημη ιστοσελίδα των ερασιτεχνικών τμημάτων
* Ο.Σ.Ε.Κ.Α. – Ρόστερ ΠΑΝΑΘΗΝΑΪΚΟΣ ΑμεΑ

Καλαθοσφαίριση με αμαξιδιο
Παναθηναικος
Αμαξιδιο